# **ΕΛΛΗΝΙΚΗ ΔΗΜΟΚΡΑΤΙΑ**

**ΠΡΩΤΟΔΙΚΕΙΟ ΤΡΙΠΟΛΗΣ**

**Αριθμός Πράξης**

**72/2020**

**Η ΔΙΕΥΘΥΝΟΥΣΑ ΤΟ ΠΡΩΤΟΔΙΚΕΙΟ ΤΡΙΠΟΛΗΣ**

**Παρασκευή Μπουρέλου, Πρόεδρος Πρωτοδικών**

Αφού λάβαμε υπόψη:

(α) Τις διατάξεις του άρθρου 15 § 1 περ. α΄ του Κώδικα Οργανισμού Δικαστηρίων και Κατάστασης Δικαστικών Λειτουργών (κ.ν. 1756/1988). Και

(β) Τις διατάξεις της υπ’ αριθμ. Δ1α/ΓΠ.οικ. 26804/25-4-2020 Κ.Υ.Α. των Υπουργών Εθνικής Άμυνας, Υγείας και Δικαιοσύνης (ΦΕΚ Β΄ 1588/25-4-2020), η οποία εκδόθηκε κατόπιν της από 24.4.2020 Εισήγησης της 33ης Συνεδρίασης της Επιτροπής Αντιμετώπισης Εκτάκτων Συμβάντων Δημόσιας Υγείας από λοιμογόνους παράγοντες, αναφορικά με τα υγειονομικά μέτρα, που πρέπει να τηρούνται για την ασφαλή λειτουργία των δικαστηρίων ενόψει της πανδημίας του κορωνοϊού COVID-19 και, συγκεκριμένα, το άρθρο έβδομο της ανωτέρω ΚΥΑ, με το οποίο ορίζεται ότι «με απόφαση του αρμοδίου οργάνου διοίκησης του οικείου δικαστηρίου, που τοιχοκολλάται στην είσοδο του δικαστηρίου και αναρτάται στην ιστοσελίδα του, εφόσον διαθέτει, ορίζονται όλα τα αναγκαία μέτρα που τηρούνται υπ’ ευθύνη του για την ασφαλή λειτουργία του δικαστηρίου ενόψει της πανδημίας του κορωνοϊού COVID-19 και, ιδίως, τα μέτρα που προβλέφθηκαν στην από 24.4.2020 εισήγηση της 33ης Συνεδρίασης της Επιτροπής Αντιμετώπισης Εκτάκτων Συμβάντων Δημόσιας Υγείας από λοιμογόνους παράγοντες».

**Αποφασίζουμε ότι:**

(α) Όλοι οι υπάλληλοι του Πρωτοδικείου, οι δικαστικοί λειτουργοί, οι πληρεξούσιοι δικηγόροι, οι διάδικοι και οι λοιποί πολίτες, που εισέρχονται στους χώρους του Πρωτοδικείου, πρέπει οπωσδήποτε να φορούν προστατευτική μάσκα καθ’ όλη τη διάρκεια της παραμονής τους σε αυτούς.

(β) Οι εισερχόμενοι στους χώρους του Πρωτοδικείου πρέπει να χρησιμοποιούν τα αντισηπτικά, τα οποία έχουν τοποθετηθεί στην είσοδο του Πρωτοδικείου.

(γ) Στα γραφεία της γραμματείας και των δικαστών οι πληρεξούσιοι δικηγόροι και οι πολίτες θα προσέρχονται ένας – ένας ή/και θα εξυπηρετούνται από την είσοδο του κάθε γραφείου, ανάλογα με τις οικείες σημάνσεις και μετά από συνεννόηση με τον αρμόδιο υπάλληλο, έτσι ώστε να τηρείται το ανώτατο όριο του ενός (1) ατόμου ανά 10 τ.μ.

(δ) Στα ακροατήρια του Πρωτοδικείου, του Πλημμελειοδικείου και του Μικτού Ορκωτού Δικαστηρίου θα παρευρίσκονται οι παράγοντες της εκάστοτε εκδικαζομένης υπόθεσης, ήτοι τα πρόσωπα της έδρας, οι συνήγοροι, οι διάδικοι, οι μάρτυρες και οι λοιποί παράγοντες της δίκης κατά τα εξής: Οι συνήγοροι και οι διάδικοι θα παρίστανται, τηρώντας μεταξύ τους απόσταση 1,50 μέτρου κατ’ ελάχιστον, ενώ οι μάρτυρες και οι λοιποί παράγοντες της δίκης θα παρευρίσκονται σύμφωνα με τα οριζόμενα από τους Κώδικες Πολιτικής και Ποινικής Δικονομίας, εφόσον δεν έχει συμπληρωθεί ο ανώτατος αριθμός των ατόμων, που μπορούν να παρευρίσκονται στο ακροατήριο, ειδάλλως θα αναμένουν τη σειρά τους εκτός της αίθουσας και θα παραμένουν σε αυτήν μόνον κατά τον χρόνο εξέτασης ή σύμπραξής τους. Οι τρίτοι μπορούν να παρευρίσκονται στην αίθουσα μέχρι τη συμπλήρωση του ανωτάτου ορίου παρευρισκομένων, καθήμενοι στις προορισμένες γι’ αυτούς θέσεις του ακροατηρίου, έτσι ώστε να τηρείται η απόσταση ασφαλείας του 1,50 μέτρου κατ’ ελάχιστον μεταξύ τους. Ο ανώτατος αριθμός των ατόμων, που μπορούν να παρευρίσκονται στο ακροατήριο, πέραν της σύνθεσης του Δικαστηρίου, ορίζεται σε οκτώ (8).

(ε) Κάθε υπόθεση, για την οποία αναμένεται η προσέλευση μεγάλου αριθμού προσώπων, θα εκδικάζεται στην αίθουσα του Πλημμελειοδικείου, με την τήρηση του ανωτάτου αριθμού των ατόμων, που μπορούν να παρευρίσκονται στο ακροατήριο.

(στ) Στους χώρους του Πρωτοδικείου πρέπει να τηρείται απαρέγκλιτα η ελάχιστη απόσταση του 1,5 μέτρου μεταξύ των φυσικών προσώπων. Και

 (ζ) Στους χώρους του Πρωτοδικείου δεν επιτρέπεται η χρήση τεχνητού κλιματισμού.

 Η παρούσα πράξη να τοιχοκολληθεί στην είσοδο του Πρωτοδικείου Τρίπολης και να κοινοποιηθεί στην Πρόεδρο Εφετών Ναυπλίου, τον Εισαγγελέα Εφετών Ναυπλίου, τον Εισαγγελέα Πρωτοδικών Τρίπολης, τον Πρόεδρο του Δικηγορικού Συλλόγου Τρίπολης, προκειμένου να ενημερώσει όλα τα μέλη του και τον Αστυνομικό Διευθυντή Αρκαδίας, με την παράκληση να συνδράμει στην εκτέλεση της παρούσας κατόπιν συνεννόησης με τη Διευθύνουσα το Πρωτοδικείο, εφόσον παραστεί ανάγκη. Οι οικείες σημάνσεις να τοιχοκολληθούν σε όλους τους χώρους του Πρωτοδικείου Τρίπολης.

**Τρίπολη, 27 Απριλίου 2020**

**Η Διευθύνουσα το Πρωτοδικείο Τριπόλεως**

**Παρασκευή Μπουρέλου**

**Πρόεδρος Πρωτοδικών**